Tarald Rasmussen

**Tarald Rasmussen** (født 28. oktober 1949 i Elverum) er professor emeritus i allmenn kirkehistorie ved Det teologiske fakultet, Universitetet i Oslo (UiO). 

Han ble cand. theol. ved UiO i 1975 og dr. theol. samme sted i 1984. Han var professor ved Det teologiske fakultet ved UiO fra 1986 til 2019. Hans forskning har sitt tyngdepunkt i senmiddelalder og reformasjonstid. Doktoravhandlingen *Inimici ecclesiae,* publisert som bok i 1989, tok for seg bibeltolkning i overgangen fra middelalder til reformasjon. Han var medutgiver av *Luthers verker i utvalg* i seks bind (1979–1983) og har vært medforfatter av flere lærebøker, blant annet *Norsk kirkehistorie* (1991) som har kommet i to reviderte utgaver. 

Han har arbeidet med katolsk tro og fromhet i tidlig nytid i land som Spania og Italia og har utgitt boken *Kristendommen. En historisk innføring* (2000, revidert utgave 2002) sammen med religionshistorikeren Einar Thomassen hvor kristendommen blir sett i religionshistorisk perspektiv. Boken kom i svensk utgave i 2007. 

Rasmussen er medforfatter av to av bindene i *[[Norsk idéhistorie (bokverk)|Norsk idéhistorie]]* (2002) og har stått for utvalget og skrevet innledningsessayet til boken *Frans av Assisi* i serien *[[Verdens hellige skrifter]]* utgitt av Bokklubbene (2005). Han har skrevet en rekke artikler i norske og internasjonale fagtidsskrifter. Som kirkehistoriker er Rasmussen opptatt av at teologien ikke isolerer seg, men går i dialog med kulturfagene. Gjennom årene har han vært veileder for en rekke fordypningsoppgaver i teologi, hovedfag- og masteroppgaver, samt doktoravhandlinger.

Tarald Rasmussen var prodekan ved Det teologiske fakultet, UiO 1990-1995 og dekan 1996-1997. Han ledet læreplangruppen for det nye KRL-faget i grunnskolen 1995-1996 og læreplangruppen for religion og etikk i videregående skole 2005. 2001-2003 ledet han styringsgruppen for kvalitetsreformen ved UiO. Han har også vært redaktør av Norsk Teologisk Tidsskrift. 

## Bibliografi i utvalg

* *Martin Luther. Verker i utvalg* (sammen med Inge Lønning og Sigurd Hjelde). Oslo: Gyldendal 1979-83.
* *Inimici ecclesiae. Das ekklesiologische Feindbild in Luthers "Dictata super psalterium" (1513–1515) im Horizont der theologischen Tradition.* Leiden: E.J. Brill 1989.
* *Norsk kirkehistorie* (sammen med Bernt Oftestad og Jan Schumacher). Oslo: Universitetsforlaget (reviderte utgaver 1993 og 2005).
* *Mennesket og mysteriet. Religion og etikk VK 2* (sammen med Svein Aage Christoffersen og Notto R. Thelle). Oslo: Det norske samlaget 1997.
* *Kildesamling til kristendomskunnskap med religions- og livssynsorientering* (red. sammen med Einar Thomassen). Oslo: Nasjonalt læremiddelsenter 1999.
* *Kristendommen. En historisk innføring* (sammen med Einar Thomassen). Oslo: Universitetsforlaget 2000 (ny utgave 2002).
* *Tankeliv i den lutherske stat* (sammen med Nils Gilje), bind II i *[[Norsk idéhistorie (bokverk)|Norsk idéhistorie]]* (Trond Berg Eriksen og Øystein Sørensen red.). Oslo: Aschehoug 2002. 
* *Vitenskapens utfordringer* (sammen med Liv Bliksrud og Geir Hestmark), bind IV i *Norsk idéhistorie* (Trond Berg Eriksen og Øystein Sørensen red.). Oslo: Aschehoug 2002. 
* *Luthers reformasjon. Hovedtekster 1517-1520.* Oslo: Pax 2004.
* *Frans av Assisi* (utvalg og innledende essay av Tarald Rasmussen). Verdens hellige skrifter. Oslo: De norske bokklubbene 2005.
* *Kristendomen. En historisk introduktion* (sammen med Einar Thomassen). Skellefteå: Artos 2007.
* *Hva er protestantisme* Universitetsforlagets Hva er-bokserie 2017

## Referanser


## Eksterne lenker